Eirik Veum

Eirik Veum (født 1975) er en norsk journalist, kommunikasjonsrådgiver og sakprosaforfatter som var ansatt i NRK i 20 år. Han har siden 2022 vært rådgiver i PST.

 Bakgrunn og virke 
Fra 2002 til 2022 jobbet Veum som reporter og vaktsjef i NRKs nyhetsavdeling. De siste årene tilhørte han utenriksredaksjonen og rapporterte fra land som Syria, DR Kongo, Afghanistan og Ukraina. 

Som forfatter har han blant annet satt søkelyset på frontkjemperne under andre verdenskrig. I boken De som falt har han en kort biografi om alle de 836 nordmenn som falt i tysk tjeneste av et totalt antall som neppe overgikk 6000. Han har også skrevet om nordmenn som deltok i grove krigsforbrytelser og de som var med under sluttkampene om Berlin i april og mai 1945. Bildene i boken er fra samlingen til Geir Brenden fra Gjøvik. Boken kom senere ut i en oppdatert versjon i 2017 under navnet Deres ære var troskap. Antallet falne var nå oppjustert til 884.  

I 2012 utgav han et verk om Statspolitiets historie under krigen som ble første del av trilogien Nådeløse nordmenn. Der identifiserte han nordmenn som var involvert i krigsforbrytelser som mishandling, tortur eller drap. Året etter fulgte han opp med et nytt bind i denne serien, om Hirden. I 2014 kom det avsluttende bindet i trilogien, om nordmenn i det tyske sikkerhetspolitiet. Mer enn 3200 nordmenn som var involvert i slike forbrytelser ble identifisert i de tre bøkene. Veum ble kritisert fra noen hold for denne navngivningen. 

I 2016 ga han ut boken Det svenske sviket om Sveriges opptreden under andre verdenskrig overfor Norge og nordmenn. Boken ble utgitt i Sverige høsten 2017 under tittelen Det svenska sveket 1940-1945. I 2019 kom De døde for Norge om falne nordmenn i alliert tjeneste. I 2022 ble De kalte dem rottejegere utgitt. Den tok for seg alle likvidasjonene utført av den norske motstandsbevegelsen under andre verdenskrig.

I 2022 ble han ansatt som kommunikasjonsrådgiver i Politiets sikkerhetstjeneste.

 Bibliografi 
 De som falt - nordmenn drept i tysk krigstjeneste sammen med Geir Brenden, NRK Aktivum 2009, ISBN 9788282112888
 Nådeløse nordmenn - Statspolitiet 1941 - 1945, Kagge Forlag, 2012 ISBN 9788248911746
 Nådeløse nordmenn - Hirden 1933 - 1945, Kagge Forlag, 2013, ISBN 9788248910510
 Nådeløse nordmenn - Gestapo 1940 - 1945, Kagge Forlag, 2014, ISBN 9788248915072
 Det svenske sviket - 1940-1945, Kagge Forlag, 2016, ISBN 9788248918509
Deres ære var troskap, i samarbeid med Geir Brenden og Torgeir Lindtvedt Dalen, Kagge Forlag, 2017, ISBN 978828114998
De døde for Norge, i samarbeid med Torgeir Lindtvedt Dalen, Kagge Forlag, 2019, ISBN 9788248924456
De kalte dem rottejegere, Kagge Forlag, 2022, ISBN 9788248929727. 

 Referanser 

 Eksterne lenker 


Kategori:Norske journalister
Kategori:Norske kommunikasjonsfolk
Kategori:Norske sakprosaforfattere
Kategori:NRK-journalister
Kategori:Personer fra tidligere Røyken kommune
Kategori:Personer fra Asker kommune